Ir-ritorn għan-normal se jieħu l-ħin u jkun gradwali imma s-sinjali sa issa huma tajbin Jista' jkun li Malta tibda tneħħi xi ftit mill-miżuri u restrizzjonijiet li ġew introdotti minħabba l-Covid-19 "fil-ġimgħat li ġejjin".  Dan qalu l-Ministru tas-Saħħa u Deputat Prim Ministru Chris Fearne f'intervista li se tkun qed tidher illejla fuq il-programm Xtra. Fearne sostna illi n-numru ta' infezzjonijiet fl-aħħar ġimgħat kien inkoraġġanti, għalkemm saħaq li għalissa l-poplu jrid jibqa' jsegwi d-direttivi maħruġa mill-Gvern. Il-Ministru tas-Saħħa qal illi bħalissa l-Gvern se jkun qed iniedi studji intensivi biex ikun determinat l-impatt tal-miżuri u kif it-tneħħija tagħhom jista' jaffetwa t-tixrid tal-virus. Fearne wissa' iżda illi r-ritorn lejn in-normalità se jkun gradwali bl-awtoritajiet tas-saħħa jevalwaw kull pass fis-sitwazzjoni. "Sakemm in-numri jibqgħu baxxi nistgħu nibdew naraw kif se nneħħu uħud mill-miżuri li ttieħdu," qal Fearne.